钦定古今图书集成/历象汇编/历法典/第100卷 > 隋
## 钦定古今图书集成/历象汇编/历法典/第100卷 > 隋

### 文帝开皇二十年以袁充奏日长影短诏皇太子征天下历算之士

按《隋书文帝本纪》，不载。　按《律历志》，开皇二十年，袁
充奏“日长影短，高祖因以历事付皇太子，遣更研详，
著日长之候。”太子征天下历算之士，咸集于东宫。刘
焯以太子新立，复增修其书，名曰《皇极历》，駮正胄元
之短。太子颇嘉之，未获考验。焯为太学博士，负其精
博，志解胄元之印。官不满意，又称疾罢归。

### 炀帝大业三年敕诸郡测影不果

按《隋书炀帝本纪》，不载。　按《天文志》，仁寿四年，河间
刘焯造皇极历。上启于东宫，论浑天云，“璿玑玉衡，正
天之器，帝王钦若，世传其象。汉之孝武，详考律历，纠
洛下闳、鲜于妄人等，共所营定，逮于张衡，又寻述作亦其体制，不异闳等。虽闳制莫存，而衡造有器。至吴
时，陆绩、王蕃，并要修铸，绩小有异，蕃乃事同。宋有钱
乐之、魏初晁崇等，总用铜铁，小大有殊，规域经模，不
异蕃造。”观蔡邕《月令章句》，郑元注《考灵曜》，势同衡法，
迄今不改。焯以愚管，留情推测，见其数制，莫不违爽。
失之千里，差若毫厘，大象一乖，馀何可验？况赤黄均
度，月无出入，至所恒定，气不别衡分刻本，差轮回守，
故其为疏谬，不可复言。亦既由理不明，致使异家间
出，盖及宜夜，三说并驱，平昕安穹，四天腾沸。至当不
二，理唯一揆，岂容天体七种殊说？又影漏去极，就浑
可推，百骸共体，本非异物。此真已验，彼伪自彰，岂朗
日未晖，爝火不息，理有而阙，讵不可悲者也。昔蔡邕
自朔方上书曰：“以八尺之仪，度知天地之象。古有其
器，而无其书。常欲寝伏”仪下，案度成数，而为立说。邕
以负罪朔裔，书奏不许，邕若蒙许，亦必不能。邕才不
逾张衡，衡本岂有遗思也？则有器无书，观不能悟。焯
今立术，改正旧浑。又以二至之影，定去极晷漏，并天
地高远，星辰运周，所宗有本，皆有其率。祛今贤之巨
惑，稽往哲之群疑。豁若云披，朗如雾散，为之错综，数
卷已成。“待得影差，谨更启送。”又云：“《周官》夏至，日影尺
有五寸。张衡、郑元、王蕃、陆绩先儒等皆以为影千里
差一寸。言南戴日下万五千里，表影正同，天高乃异，
考之算法，必为不可。寸差千里，亦无典说。明为意断，
事不可依。”今交、爱之州，表北无影，计无万里，南过戴
日，是千里一寸，非其实差。焯今说浑以道为“率，道里
不定，得差乃审。既大圣之年，升平之日，厘改群谬，斯
正其时。请一水工并解算术士，取河南北平地之所，
可量数百里，南北使正。审时以漏，平地以绳，随气至
分，同日度影。得其差率，里即可知。则天地无所匿其
形，辰象无所逃其数。超前显圣，效象除疑，请勿以人
废。”言不用。至大业三年，敕诸郡测影，而焯寻卒，事遂
寝废。